Oslo-folk er tilbake i sentrum – men ikke på de samme stedene
Mange fryktet at sentrum ikke ville reise seg etter pandemien. Folk er tilbake og vel så det – men på andre steder enn før. VG-lista. Pride. 17-mai. Sol, sommer og badeliv. Fellesnevneren? Alle trekker horder av folk til Oslo sentrum. Mange har erfart at det er sånn. Men i Forskningsparken på Blindern, sitter en gjeng gründere som kan dokumentere det. Ved hjelp av data fra kortbruk gjennom BankAxept og forflytning av mobiltelefoner via Telia kan de gi et svært godt bilde av hvor og når folk beveger seg, og hva de bruker penger på. – Vi kan sammenligne områder dag for dag og over tid, sier Snorre Jordheim Myhre i analysefirmaet Plaace. Og det store bildet er klart: Antall besøkende er tilbake på før-pandemisk nivå. Og i en rekordvarm juni regelrett strømmet vi til sentrum. Tre datoer peker seg ut: Når det gjelder å dra kortet for å stille sult og tørst, peker Pride-feiringen seg ut. Nesten 22 millioner ble svidd av på «servering» i Oslo sentrum i løpet av lørdagen. Dette er mer enn på 17. mai og 60 prosent mer enn en vanlig lørdag i juni.  Vinnere og tapere Folk er tilbake. Men de oppsøker ikke nødvendigvis de samme områdene som før. Sentrum innenfor Ring 1 er tilbake på samme nivå som 2019. Men besøkstallene de siste årene viser at det er både vinnere og tapere i kampen om kundene. Et strøk som har hatt klar vekst det siste året er Vika. Veksten skjøt fart i fjor sommer. Ifølge Myhre har trolig både åpningen av Nasjonalmuseet og VIA Vika, med mange arbeidsplasser og serveringssteder, bidratt. Oslos tidligere utelivsmekka, Grünerløkka, flyr derimot ikke like høyt som før. Antall daglige besøkende er redusert med 20 prosent siden andre kvartal i 2019.  Også Skøyen har hatt en nedgang på 20 prosent i daglige besøkende, mens Hegdehausveien har hatt en økning.  And the winner is: Bjørvika Så hvem har stukket av med den største kakebiten? Kanskje lite overraskende er det Bjørvika – inkludert Sørenga – som har den største økningen. Faktisk er daglige besøkende doblet sammenlignet med 2019.  Fra juni 2019 til juni i år økte omsetningen på servering fra 48 til 72 millioner. Antallet serveringssteder er doblet, med mye nytt langs sjøkanten. Og folket kaster seg som kjent også gjerne ut i sjøen mellom slagene. – Bjørvika er et typisk sommersted og tiltrekker seg vanvittig mange som vil spise og drikke, sier Jordheim Myhre. Store attraksjoner som Munch, Deichman og en hel flåte med badstuer bidrar også til tiltrekningskraften. Blir på hjemmekontoret En ting er å reise til sentrum for å spise, drikke og handle. Men det varierer også i hvilken grad folk har funnet veien tilbake fra hjemmekontoret. Plaace sitter også på tall som viser sammenhengen mellom andel tilbake på jobb og omsetningen i området: I Vika, Bjørvika og midt i sentrum er kontorene igjen flittig i bruk. På Skøyen og Lysaker derimot, er mange stadig på hjemmekontoret. Og – som nevnt – serveringsstedene der opplever nedgang. – At Skøyen ikke har evnet å få folk tilbake overrasket meg faktisk, sier Myhre. Fra hele byen? Men hvor i byen kommer alle disse besøkende fra? 16. juni, med varme og VG-liste, kom flest fra Oslo nord og øst. Folk fra vestkanten var kanskje på hytta? Og Pride? Også da glimret vestkanten med sitt fravær. Mens folk fra Oslo øst, Groruddalen og Holmlia – bl.a. – fylte gatene. Og superpopulære Bjørvika – hvem dominerer der? Folk fra hele byen, men særlig nærområdene i øst, inkludert Nordstrand. – Det handler nok mye om hvor trikkene og bussene går, sier Jordheim Myhre. Og de går jo til sentrum.
Besøkstallene i Oslo sentrum er tilbake på før-pandemisk nivå, ifølge data fra analysefirmaet Plaace. Data ble innsamlet via kortbruk gjennom BankAxept og forflytning av mobiltelefoner via Telia. Besøksområdene har endret seg, med størst vekst i strøk som Vika og Bjørvika, og nedgang i områder som Grünerløkka og Skøyen.